SKRIFTLIG FORESPØRGSEL P-0147/00

af Konstantinos Hatzidakis (PPE-DE) til Kommissionen

(24. januar 2000)

Om: Problemer med Taxis-programmet

Til trods for at Kommissionen i sit svar på mine tidligere forespørgsler (E-1802/98(1) og E-0044/99(2)) forsikrede, at gennemførelsen af det EU-støttede Taxis-program skred gnidningsløst frem disse forsikringer byggede tydeligvis på de græske myndigheders udtalelser om, at alt gik godt blev Taxis-programmet sat ud af funktion i en hel uge på grund af en alvorlig defekt ved den centrale computer NEILOS. Denne defekt medførte, at der var funktionsfejl i udvekslingerne mellem skatteyderne og skattevæsenet. Samtidig er computerne teknologisk forældede, og skærmarbejdspladserne bruger Windows 3.11 (et system, der er tre generationer ældre end de i dag mest udbredte moderne systemer).

Kommissionen bedes besvare følgende:

1. Mener Kommissionen, at forskrifterne for teknologisk udstyr svarer til den teknologiske udvikling og opfylder de behov, der er forbundet med et så omfattende projekt?

2. Anser den uddannelsessystemet for brugerne af de nye teknologiske systemer under Taxis for tilstrækkelig effektivt?

3. Er Kommissionen fortsat tilfreds med projektets fremskridt efter de uhørte forsinkelser i forhold til gennemførelsesplanen og de graverende tekniske fejl, som er konstateret under gennemførelsen?

4. Hvem er i sidste ende ansvarlig for alle de problemer, der er blevet konstateret i forbindelse med TAXIS?

5. Hvad mener Kommissionen om gennemførelsesplanen for projektet?

(1) EFT C 13 af 18.1.1999, s. 88.

(2) EFT C 297 af 15.10.1999, s. 140.

Svar afgivet på Kommissionens vegne af Anna Diamantopoulou

(18. februar 2000)

TAXIS-projektet er en vigtig del af det operationelle program til modernisering af den offentlige administration, som samfinansieres af Den Europæiske Fond for Regionaludvikling (EFRU), Den Europæiske Socialfond (ESF) og de græske myndigheder.

Ifølge de oplysninger, de græske myndigheder har tilsendt Kommissionen, blev systemspecifikationerne for dette projekt udarbejdet med henblik på at imødekomme de operationelle behov i forbindelse med et overordentligt komplekst, decentraliseret og integreret informationssystem om beskatning i en lang række direktorater for tjenesteydelser på det finansielle område (skattekontorer) i Grækenland. På grundlag af de bestemmelser, der fandtes i de eksisterende kontrakter, blev specifikationerne ajourført frem til den seneste teknologiske udvikling i forbindelse med installationen.

Generalsekretariatet for informationssystemer i Finansministeriet har sikret intensive oplæringsfaciliteter på tre niveauer, som er udformet til at imødekomme TAXIS-projektets operationelle behov. For det første operatørernes indføring i systemets teknologi som helhed. Derefter uddannelse i særlige anvendelser vedrørende beskatning, og til sidst praktiske træningsfaciliteter under virkelige arbejdsvilkår.

De betydelige forsinkelser i forbindelse med gennemførelsen, som fandt sted i den forberedende fase, skyldtes det samlede projekts karakter og kompleksitet. Inden for rammerne af styringsudvalgets møder er den nye tidsplan og de mål, der var sat for en effektiv afslutning af projektet i 2001 imidlertid blevet overholdt indtil nu.